Document ID: 32008D0356

ΑΠΌΦΑΣΗ EULEX/2/2008 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ
της 22ας Απριλίου 2008
σχετικά με τη σύσταση της Επιτροπής Συνεισφερόντων για την Αστυνομική Αποστολή της Ευρωπαϊκής Ένωσης στο Κοσσυφοπέδιο (EULEX KOSOVO)
(2008/356/ΚΕΠΠΑ)
Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο 25 τρίτο εδάφιο,
την κοινή δράση 2008/124/ΚΕΠΠΑ του Συμβουλίου, της 4ης Φεβρουαρίου 2008, σχετικά με την Αστυνομική Αποστολή της Ευρωπαϊκής Ένωσης στο Κοσσυφοπέδιο (EULEX KOSOVO ) (1), και ιδίως το άρθρο 13 παράγραφος 3,
Εκτιμώντας τα ακόλουθα:
(1)
Δυνάμει του άρθρου 13 παράγραφος της κοινής δράσης 2008/124/ΚΕΠΠΑ, το Συμβούλιο εξουσιοδότησε την Επιτροπή Πολιτικής και Ασφάλειας (ΕΠΑ) να λαμβάνει αποφάσεις για την ίδρυση μιας επιτροπής συμμετεχόντων για την EULEX KOSOVO.
(2)
Το Ευρωπαϊκό Συμβούλιο του Γκέτεμποργκ, με τα συμπεράσματα της 15ης και 16ης Ιουνίου 2001, όρισε κατευθυντήριες γραμμές και πρακτικές ρυθμίσεις για τη συμβολή τρίτων κρατών σε αστυνομικές αποστολές. Στις 10 Δεκεμβρίου 2002, το Συμβούλιο ενέκρινε τις «Διαβουλεύσεις και ρυθμίσεις για τη συμβολή κρατών μη μελών της ΕΕ στις επιχειρήσεις μη στρατιωτικής διαχείρισης κρίσεων», περιλαμβανομένης της ίδρυσης μιας Επιτροπής Συνεισφερόντων.
(3)
Η Επιτροπή Συνεισφερόντων για την EULEX KOSOVO διαδραματίζει βασικό ρόλο στην καθημερινή διαχείριση της αποστολής. Αποτελεί το κύριο φόρουμ εντός του οποίου συζητούνται όλα τα προβλήματα σχετικά με την καθημερινή διαχείριση της αποστολής. Η ΕΠΑ, η οποία ασκεί τον πολιτικό έλεγχο και έχει τη στρατηγική διεύθυνση της αποστολής, λαμβάνει υπόψη της τις γνώμες της Επιτροπής αυτής,
ΑΠΟΦΑΣΙΖΕΙ:
Άρθρο 1
Σύσταση
Ιδρύεται Επιτροπή Συνεισφερόντων (ΕπΣ) για την EULEX KOSOVO.
Άρθρο 2
Καθήκοντα
1. Η ΕπΣ μπορεί να διατυπώνει γνώμες. Η ΕΠΑ λαμβάνει υπόψη τις γνώμες αυτές, ασκεί τον πολιτικό έλεγχο και έχει τη στρατηγική διεύθυνση της EULEX KOSOVO.
2. Η εντολή καθηκόντων της ΕπΣ καθορίζεται στο έγγραφο με τίτλο «Διαβουλεύσεις και ρυθμίσεις για τη συμβολή κρατών μη μελών της ΕΕ στις επιχειρήσεις μη στρατιωτικής διαχείρισης κρίσεων της ΕΕ».
Άρθρο 3
Σύνθεση
1. Όλα τα κράτη μέλη της ΕΕ δικαιούνται να παρίστανται στις συζητήσεις της ΕπΣ. Ωστόσο, μόνον τα συνεισφέροντα κράτη λαμβάνουν μέρος στην καθημερινή διαχείριση της EULEX KOSOVO. Οι αντιπρόσωποι των τρίτων κρατών που συμμετέχουν στην αποστολή μπορούν να παρίστανται στις συνεδριάσεις της ΕπΣ. Αντιπρόσωπος της Επιτροπής των Ευρωπαϊκών Κοινοτήτων μπορεί επίσης να παρίσταται στις συνεδριάσεις της ΕπΣ.
2. Η ΕπΣ ενημερώνεται τακτικά από τον Αρχηγό της Αποστολής.
Άρθρο 4
Πρόεδρος
Για την EULEX KOSOVO, η ΕπΣ προεδρεύεται, σύμφωνα με τις «Διαβουλεύσεις και ρυθμίσεις για τη συμβολή κρατών μη μελών της ΕΕ στις επιχειρήσεις μη στρατιωτικής διαχείρισης κρίσεων της ΕΕ». από αντιπρόσωπο του Γενικού Γραμματέα /Ύπατου Εκπροσώπου, σε στενή διαβούλευση με την Προεδρία.
Άρθρο 5
Συνεδριάσεις
1. Η ΕπΣ συγκαλείται από τον Πρόεδρο σε τακτική βάση. Όταν οι περιστάσεις το απαιτούν, είναι δυνατόν να συγκαλούνται έκτακτες συνεδριάσεις με πρωτοβουλία του προέδρου ή έπειτα από αίτηση αντιπροσώπου συμμετέχοντος κράτους.
2. Ο πρόεδρος διανέμει εκ των προτέρων την προσωρινή ημερήσια διάταξη και τα έγγραφα που αφορούν τη συνεδρίαση. Ο πρόεδρος είναι υπεύθυνος για τη διαβίβαση των αποτελεσμάτων των συζητήσεων της ΕπΣ στην ΕΠΑ.
Άρθρο 6
Εμπιστευτικότητα
1. Οι κανονισμοί ασφαλείας του Συμβουλίου εφαρμόζονται στις συνεδριάσεις και εργασίες της ΕπΣ. Οι αντιπρόσωποι ιδίως στην ΕπΣ πρέπει να διαθέτουν τις κατάλληλες άδειες ασφαλείας.
2. Οι συζητήσεις στην ΕπΣ καλύπτονται από την υποχρέωση του επαγγελματικού απορρήτου.
Άρθρο 7
Έναρξη ισχύος
Η παρούσα απόφαση παράγει αποτελέσματα την ημέρα της έκδοσής της.
Βρυξέλλες, 22 Απριλίου 2008.

Labels: 10
18
15